钦定古今图书集成/方舆汇编/职方典/第1146卷 > 《仙女台说》余定
## 钦定古今图书集成/方舆汇编/职方典/第1146卷 > 《仙女台说》余定

沔郊四无山阜，巍然峙者此台耳。《语》曰：“山不在高，有
仙则灵。”是台故多著灵异云。台高凡三丈许，周广百
馀丈。北有小台，高广半之，视大台若子之随母焉。台
下有洞，洞中有物，相传曩时资器具者，夕焚疏洞前，
至旦日取之，一一如愿。已还至其处，辄收之，不洁者
留洁复收之，旋取旋应，习以为常。及孕妇避水免身
遂不可再矣。水至台，恒浮水上。嘉靖中，大水没阶级
者三。隆庆初，水亦没阶级者三。至今上戊申之水，数
百年来未有也。一望怆然，即沔之三百里，有山曰“黄
蓬”，仅尔巅露，而台阶之没级弗加于前，斯实虚浮之
验也。村老有朱环者，尝言：“儿时牧牛，见洞开，因而投
足，前有石门封焉。其人非久故”，则所传云云，当不谬
耳。《史志沔》谓石湖仙女台，疑郑交甫解佩处。《长老传》
言：有人见佩珠二女采桑于道之傍。按：今地以采桑
名，从来可思也。